ཉེ་བའི་ལོ་བཅུ་ཕྲག་གཉིས་ལྷག་ནང་རྒྱ་ནག་གི་དཔལ་འབྱོར་ཧ་ལས་པའི་འཕེལ་རྒྱས་ཆེན་པོ་ཕྱིན་པར་བརྟེན།ད་ལྟའི་རྒྱ་ནག་འདི་ལོ་ཉི་ཤུ་སུམ་ཅུའི་གོང་གི་རྒྱ་ནག་དང་མི་འདྲ་བར་འགྱུར་བ་ཆེན་པོ་བྱུང་ནས་དེང་སང་རྒྱ་ནག་དེ་འཛམ་གླིང་ཐོག་ཤུགས་རྐྱེན་ཆེ་བའི་རྒྱལ་ཁབ་ཏུ་གྱུར་ཡོད་ལ།དེ་ནི་འོས་ཤིང་འཚམས་པ་ཞིག་ཡིན།གང་ལགས་ཤེ་ན།རྒྱ་ནག་ནི་མི་འབོར་ཆེས་མང་བའི་རྒྱལ་ཁབ་ཆེན་པོ་ཞིག་ཡིན་པར་མ་ཟད།ལོ་རྒྱུས་ཡུན་རིང་པོའི་གནའ་བོའི་སྤྱི་ཚོགས་ཀྱི་དཔལ་ཡོན་ལྡན་པ་ཞིག་ཀྱང་རེད།འོན་ཀྱང་འགྲོ་བ་མིའི་ཐོབ་ཐང་དང་།མང་གཙོའི་ལམ་སྲོལ་མེད་པ།དྲང་བདེན་གྱི་ཁྲིམས་ཀྱི་ལམ་ལུགས་མེད་པ།བོད་མི་རིགས་ཚུད་པའི་གྲངས་ཉུང་མི་རིགས་ལ་འདྲ་མཉམ་གྱི་རང་སྐྱོང་ལག་ལེན་ཇི་བཞིན་མེད་པ་བཅས་ཀྱིས་རྒྱ་ནག་རང་ཉིད་ལ་མཚན་ཤས་ཡོང་གི་ཡོད་པར་མ་ཟད།འཛམ་གླིང་ཕྱི་ཕྱོགས་ནས་རྒྱ་ནག་ལ་ཡིད་ཆེས་དཀའ་བ་དང་།དོགས་པ་རྣམ་རྟོག་བྱེད་པའི་རྐྱེན་དང་།རྒྱལ་ཁབ་ནང་ཁུལ་དུའང་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་དབུ་ཁྲིད་རྣམ་པས་གལ་ཆེ་ཤོས་སུ་འཛིན་པའི་གཅིག་སྒྲིལ་དང་།བརྟན་ལྷིང་གི་འགོག་རྐྱེན་དུ་གྱུར་ཡོད།ངོས་ཀྱི་བསམ་ཚུལ་ལ།རྒྱ་ནག་སྟོབས་ཆེན་རྒྱལ་ཁབ་ཚད་ལྡན་བཀུར་འོས་ཤིག་ཏུ་འགྱུར་བ་དང་ཆབས་ཅིགགནད་དོན་དེ་དག་གི་ཐོག་རྒྱུ་མཚན་ལྡན་པ་དང་།གདེང་སྤོབས་ལྡན་པའི་སྲིད་བྱུས་ལག་ལེན་བྱ་རྒྱུ་གལ་ཆེན་པོ་ཡིན་པ་མཐོང་གི་འདུགརྒྱ་ནག་གང་དུ་ཡོད་པའི་འཛམ་གླིང་སྤྱིའི་ཆ་ནས་རྒྱལ་སྤྱིའི་གནས་ཚུལ་ཐོག་བཟང་ཕྱོགས་ཀྱི་འགྱུར་བ་འགྲོ་བཞིན་ཡོད་པ་ཉེ་བའི་དུས་སྐབས་ནང་ཞི་བདེ་དང་།འཚེ་བ་མི་འདོད་པ།མང་གཙོ།དྲང་བདེན།ཁོར་ཡུག་སྲུང་སྐྱོབ་བཅས་ལ་དོ་འཁུར་ཇེ་ཆེར་འགྲོ་བ་དང་།གཞི་རྩའི་ཤེས་རྟོགས་གོང་འཕེལ་འགྲོ་བཞིན་ཡོད།དཔེར་ན།བར་ལམ་རྒྱ་གར་རྒྱ་མཚོའི་ཁུལ་དུ་ས་འགུལ་མཚོ་འཁྱོམས་ཀྱི་རང་བྱུང་གནོད་འཚེ་བྱུང་སྐབས་འཛམ་གླིང་གི་སྲིད་གཞུང་ཁག་དང་།མི་སྒེར་བཅས་མང་པོས་སྔར་ན་མ་གྲགས་པའི་སེམས་འཚབ་ཀྱིས་ཛ་དྲག་རྒུད་སྐྱོབ་ཀྱི་ལས་འགུལ་ནང་ཞུགས་པ་དེས་འཛམ་གླིང་འདི་དོན་དམ་ཐོག་གཅིག་ལ་གཅིག་བརྟེན་གྱི་འབྲེལ་བ་དང་།དེ་བཞིན་འཇིག་རྟེན་སྤྱི་ཡོངས་འགན་ཁུར་གྱི་བསམ་བློ་འདི་གལ་ཆེན་པོ་ཡིན་པའི་ར་སྤྲོད་གསལ་པོ་བྱུང་ཡོད།